Stebuklų aikštė
Stebuklų aikštė (it. Piazza dei Miracoli) – aikštė Italijos Toskanos regione, Pizos mieste. Aikštė yra svarbus Europos viduramžių laikotarpio centras, vienas gražiausių architektūros kompleksų pasaulyje. Aikštę sudaro didelis objektų kompleksas – joje yra Pizos bokštas, Pizos katedra, krikštykla ir kapinės (Camposanto). Aikštėje yra ir Šventosios dvasios naujoji ligoninė (it. Ospedale Nuovo di Santo Spirito). 1064 m. aikštės vietoje buvo pradėtos romanikos stiliaus katedros statybos, vadovaujamos italų architekto Buscheto. Aikštei stebuklų vardas buvo suteiktas 1910 m. italų rašytojo Gabriele D'Annunzio. 1987 m. aikštė buvo įtraukta į UNESCO pasaulio paveldo sąrašą.